പടക്കം പൊട്ടിക്കുന്നതിലെ തര്ക്കം, അച്ഛനും മകനും ചേര്ന്ന് അയല്വാസിയുടെ ജീവനെടുത്തു മംഗളൂരു: ദീപാവലി പ്രമാണിച്ച് പടക്കം പൊട്ടിക്കുന്നതില് തര്ക്കം. പിതാവും മകനും ചേര്ന്ന് അയല്വാസിയെ കുത്തിക്കൊന്നു. കര്ണാടകയിലെ മംഗളൂരുവിലാണ് ദാരുണമായ കൊലപാതകം നടന്നത്. പടക്കം പൊട്ടിക്കുന്നതിനെ സംബന്ധിച്ച തര്ക്കത്തിനൊടുവില് പിതാവും മകനും ചേര്ന്ന് അയല്വാസിയെ കത്തികൊണ്ട് കുത്തി കൊലപ്പെടുത്തുകയായിരുന്നു. സംഭവത്തില് കൃഷ്ണാനന്ദ, മകന് അവിനാശ് എന്നിവര് അറസ്റ്റിലായി. ട്രാവല് ഏജന്സി മാനേജരായ വിനായക് കമ്മത്ത് 45 ആണ് കൊല്ലപ്പെട്ടത്. മംഗളൂരുവിലെ വെങ്കിടേശ്വര അപ്പാര്ട്ട്മെന്റിലാണ് സംഭവം. അപ്പാര്ട്ട്മെന്റിലെ കാര് പാര്ക്കിംഗ് ഏരിയയില് പടക്കം പൊട്ടിക്കുകയായിരുന്ന വിനായകിനോട് പൊട്ടിക്കരുതെന്ന് കൃഷ്ണാനന്ദയും അവിനാശും ആവശ്യപ്പെട്ടു. എന്നാല് വിനായക് ഇത് നിരസിക്കുകയും ഒടുവില് തര്ക്കത്തില് അവസാനിക്കുകയുമായിരുന്നു. തര്ക്കത്തിനും കയ്യാങ്കളിക്കുമൊടുവില് കൃഷ്ണാനന്ദയും അവിനാശും ചേര്ന്ന് വിനായകിനെ കത്തികൊണ്ട് കുത്തി. ഇയാളെ ഉടന് തന്നെ ആശുപത്രിയില് എത്തിച്ചെങ്കിലും ജീവന് രക്ഷിക്കാനായില്ല. കമ്മത്തിന്റെ കുടുംബത്തിന്റെ പരാതിയിലാണ് പ്രതികളെ അറസ്റ്റ് ചെയ്തത്.